Predkladacia správa

Materiál sa predkladá na základe uznesenia vlády SR č. 700/2002 a č. 109/2004.

Cieľom materiálu je rozhodnúť o finálnom riešení vyčlenenia vodnej elektrárne Gabčíkovo z vlastníctva Slovenských elektrární, š.p. Bratislava.

Predložený materiál obsahuje zhrnutie histórie vodného diela Gabčíkovo – Nagymaros a súvislosť s privatizáciou SE, a.s., význam vodnej elektrárne pre podnikanie SE, a.s. a pre slovenskú energetiku, ako aj kľúčové rozhodnutia vlády SR vo vzťahu k vodnej elektrárni. Ďalej materiál približuje vodnú elektráreň Gabčíkovo vo vzťahu k privatizácii SE, a.s. a aktuálny stav privatizácie SE, a.s. Bratislava.

V tretej časti predkladaného materiálu sú navrhované riešenia pre vyčlenenie vodnej elektrárne Gabčíkovo v dvoch alternatívach, ako aj riešenie otvorených otázok spojených s týmito alternatívami riešenia. Taktiež je zhrnutý návrh úloh spojených s vyriešením vyčlenenia vodnej elektrárne Gabčíkovo podľa jednotlivých alternatív, právne aspekty navrhovaných alternatív. 

Štvrtá časť materiálu obsahuje prehľad odporúčaní a kroky, ktoré sa navrhujú vykonať v súvislosti s týmito odporúčaniami.

Pri spracovaní materiálu Ministerstvo hospodárstva Slovenskej republiky vychádzalo z údajov a podkladov vypracovaných spoločnosťou PricewaterhouseCoopers – poradcom pri privatizácii Slovenských elektrární, a.s. Bratislava. 

Predkladaný materiál nemá finančný, ekonomický a environmentálny vplyv a ani dopad  na  zamestnanosť. Predkladaný materiál nezakladá nároky na štátny rozpočet ani na rozpočty verejných fondov. Rovnako z neho nevyplývajú negatívne dopady na zamestnanosť a životné prostredie.